BARNEHAGEVEDTEKTER FOR BERGSVINGEN BARNEHAGE SA

Barnehagevedtektene fastsettes av styret, jfr. Samvirkevedtektene § 7.

**§§ 1-14 BARNEHAGEVEDTEKTER**

§ 1 Eier

Barnehagen eies av Samvirkeforetaket Bergsvingen barnehage SA.

§ 2 Formål

Barnehagen skal gi barn under opplæringspliktig alder gode utviklings- og aktivitetsmuligheter i nær forståelse og samarbeid med barnas hjem.

Barnehagen drives i samsvar med:

1. Lov 17. juni 2005 nr. 64 om barnehager (barnehageloven) med forskrifter
2. Forskrift om miljørettet helsevern for barnehager og skoler
3. Rammeplan for barnehager
4. Samvirkevedtektene
5. Barnehagevedtektene
6. Årsplan
7. HMS-forskrifter med mer

Barnehagens internkontrollhåndbok dokumenterer hvordan barnehagen gjennomfører og ivaretar internkontrollforskriften.

§ 3 Daglig leder/styrer

Daglig leder ansettes av og rapporterer til styret. Daglig leder har ansvaret for at driften av barnehagen skjer i samsvar med gjeldende lovverk og forskrifter, vedtekter og vedtak i barnehagens styrende organer. Daglig leder har personalansvar for alle ansatte og skal i samråd med de pedagogiske lederne utarbeide årsplan for barnehagen og foreta opptak av barn.

§ 4 Samarbeidsutvalg og foreldreråd

For å sikre samarbeidet med barnas hjem, skal hver barnehage ha et foreldreråd og et samarbeidsutvalg. Foreldrerådet er alle medlemmene i samvirkeforetaket. Barnehagens foreldreråd er årsmøte som gjennomføres en gang i året

Samarbeidsutvalget skal være et rådgivende, kontaktskapende og samordnende organ. Samarbeidsutvalget er ansvarlig for tilrettelegging og gjennomføring av vårdugnad og vaskedugnad i januar, juletrefest, 17. mai feiring og andre sosiale tilsetninger for foreldrene og barna.

Daglig leder følger opp at disse aktivitetene gjennomføres.

Med i utgangspunkt i rammeplanen skal samarbeidsutvalget fastsette en årsplan for den pedagogiske virksomheten.

Samarbeidsutvalget består av 12 medlemmer. Foreldrerådet velger to representanter fra hver avdeling, de ansatte velger to fra hver avdeling. Representantene velges for ett år om gangen.

Samarbeidsutvalget konstituerer seg selv og bestemmer selv hvordan oppgavene skal gjennomføres til beste for barnehagen.

Daglig leder har møte-, tale- og forslagsrett i samarbeidsutvalget, men ikke stemmerett. Leder av samarbeidsutvalget har møte-, tale- og forslagsrett i styret, men ikke stemmerett.

Det vises for øvrig til forskrift om barnehagens samarbeidsutvalg i Lov om barne­hager

LOV 2005-06-17 nr 64.

§ 5 Opptak

Det er samordnet opptak for private og kommunale barnehager i Sarpsborg kommune. Opptak skjer i tråd med Lov om Barnehager § 12 med tilhørende forskrift. Søknad om opptak skjer elektronisk via Sarpsborg kommunes portal: [www.sarpsborg.com](http://www.sarpsborg.com). Søknadsfrist er tidlig første halvår. Utover dette har barnehagen fortløpende opptak i samsvar med barnehagens opptakskriterier dersom ledige plasser.

Daglig leder foretar opptak av barn i samarbeid med styret.

Barnehagen tilbyr kun 100 % plasser.

Det er ikke anledning til å søke om plass for ufødte barn.

§ 5.1 Opptakskrets

Opptakskretsen er primært barn som bor i Sarpsborg kommune.

§ 5.2 Prioritering ved opptak

|  |  |
| --- | --- |
| 1. prioritet | Barn med nedsatt funksjonsevne eller barn det er fattet vedtak på etter lov om barnevernstjenester (jfr. Lov om barnehager § 13) |
| 2. prioritet | Søsken til barn som allerede har plass i barnehagen |
| 3. prioritet | Barn av ansatte |
| 4. prioritet | Barn av tidligere medlemmer |
| 5. prioritet  6. prioritet | Søknadsdato  Barn som ikke kommer inn under pkt. 1- 5 |

Ved opptak skal en strebe etter å ha en så jevn fordeling av alder som mulig. Dersom to barn står likt, tildeles plass ved loddtrekning.

§5.3 Klagerett

Det vises til***Forskrift om saksbehandlingsregler ved opptak i barnehage, §§6,7,8,9.***

§ 6 Oppsigelse av andelsinnskudd/plass

Jf. Samvirkevedtektene § 5.

En andel/plass kan sies opp med 2 måneders skriftlig varsel, regnet fra den 1. i påfølgende måned. Ved oppsigelse løper betalingsplikten ut oppsigelsestiden. Unntak fra dette er oppsigelser som skjer i perioden f.o.m. 01.04. t.o.m. 14.06. Ved oppsigelse i denne perioden løper betalingsplikten ut barnehageåret.

Barn som slutter i barnehagen grunnet skolestart trenger ikke si opp plassen, så fremt de skal gå ut barnehageåret.

§ 7 Arealutnytting

Barnehagens leke- og oppholdsareal er 250 m2.

Godkjent arealutnytting er 4,0 m2 pr. barn over 3 år og 5,5 m2 pr. barn under 3 år.

Utearealet skal være om lag 6 ganger oppholdsarealet inne.

§ 8 Åpnings-, stenge- og oppholdstider

Barnehagen holdes åpen hele året, foruten om uke 28 og 29.   
Åpningstiden er mandag til fredag fra kl. 07.00 til kl. 17.00.

Hvis åpningstiden ikke overholdes av et medlem, kan medlemmet avkreves ekstra betaling til dekning av påløpte ekstrakostnader for barnehagen.

Barnehagen er stengt 5 planleggingsdager i året som søkes lagt til skolens planleggingsdager.

Barnehagen er stengt i uke 28 og 29 grunnet ferieavvikling.

I tillegg er barnehagen stengt julaften, 3. juledag og nyttårsaften.

Onsdag før skjærtorsdag stenger barnehagen kl. 12.00.

Barn bør ikke være mer enn 9 timer i barnehagen. Det anmodes om at barna blir hentet raskest mulig etter at foreldrenes arbeidstid er slutt.

§ 8.1 Barnehageår

Barnehageåret begynner 15. august og løper til 14. august året etter.

§ 8.2 Ferie

Alle barn skal ha minst 4 ukers ferie i løpet av barnehageåret, hvorav minst 3 uker skal være sammenhengende fortrinnsvis om sommeren.

Foreldrene skal innen l. mai gi melding om når barna skal ha sommerferie.

§ 9 Foreldrebetaling

Lov om barnehager har fastsatt at det skal være en makspris på barnehageplassen. Stortinget regulerer prisen gjennom statsbudsjettet. Styret kan vedta tillegg for mat.

Det betales for 11 måneder i året, fra 15.08. til 15.07. året etter, uavhengig av fravær. Betalingen skal skje forskuddsvis senest den l5. i hver måned via avtalegiro. Ved manglende avtalegiro ilegges et gebyr på kr 100,-.

§ 9.1 Andelsinnskudd

Jfr. Samvirkevedtektene § 4.

Et andelsinnskudd på kr 3.000,- gir rett til å ha ett barn i barnehagen frem til skolepliktig alder. Innskuddet innbetales senest 14 dager etter at opptak er bekreftet.

Beløpet tilbakebetales når plassen ikke lenger ønskes benyttet. (Jfr Samvirkevedtektene § 5)

§ 10 Mat

Barnehagen dekker alle måltider, med unntak av turmat og 4 uker under ferieavviklingen, da barnet tar med egen mat etter behov.

§ 11 Helsemessige forhold

Hvis et barn er sykt eller har fravær må det gis beskjed til barnehagen. Syke barn må holdes hjemme pga. smittefaren. I tvilstilfelle avgjør daglig leder om barnet kan være i barnehagen.

Medisinering av barn i barnehagen skal kun skje i samarbeid med foresatte.

Ved kroniske sykdommer skal det foreligge skriftlig samtykke om medisinering fra barnets foresatte og personalet skal gis opplæring.

§ 12 Ansvar

1. Personalet har ansvar for barna den tiden de er i barnehagen.
2. Styret har ansvar for at det er tegnet ulykkesforsikring for barna.
3. Foreldrene er ansvarlige for levering og henting av barna. Barnet er ikke levert/hentet før foresatte har vært i kontakt med personalet.
4. Foreldrene er ansvarlige for å gi beskjed dersom andre enn de som personalet kjenner skal hente barnet.
5. Foreldrene er ansvarlige for å lukke slåene på porten ved levering/henting av barna. De er også ansvarlige for at andre som leverer/henter barna på vegne av dem selv overholder denne regelen.
6. Foreldrene er ansvarlige for medbrakte eiendeler.
7. Uten skriftlig samtykke fra foresatte, får de ansatte i barnehagen ikke ta med barna som passasjer i egen bil eller offentlig transportmiddel som ikke har forskriftsmessig sikring av barnet.
8. Pålegg fra styret skal overholdes.
9. Alvorlig tillitsbrudd fra foreldrenes side kan medføre tap av barnehageplass. Eksempel på tillitsbrudd kan være manglende foreldrebetaling. Et enstemmig styre kan fatte beslutningen om tap av plass.

§ 13 Dugnadsplikt

Dugnadsplikten følger barnehageåret.

Foreldrene plikter å utføre dugnadsarbeid, enten ved å delta på 2 fellesdugnader eller ved å avtale andre arbeidsoppgaver med daglig leder eller med leder av samarbeidsutvalget. Foreldre skal registrere utført dugnadsarbeid i dugnadsboken.

Medlemmer i styret er fritatt for dugnadsplikten.

Foreldre som ikke utfører dugnadsplikten, må innbetale kr 500 pr. dugnad innen utgangen av barnehageåret til:

Bergsvingen barnehage SA

Postboks 287

1702 SARPSBORG

Bankkonto: 1090.21.17747

Styret kan frita medlemmer for betalingsplikten.